पाएं अपने शहर की ताज़ा ख़बरें और फ्री ई-पेपरडाउनलोड करें
बसिया थाना क्षेत्र स्थित बिजली पावर हाउस के पीछे 30 अप्रैल को अहले सुबह हुए तोरपा विधायक के साले संतोष मुंडा (30) हत्याकांड का एसआईटी की टीम ने छह दिन बाद खुलासा कर लिया। साथ ही इस हत्या में शामिल तीन बदमाशों को गिरफ्तार किया है। तीनों रांची से पटना भागने की फिराक में थे। पहले से चले आ रहे जमीन विवाद को लेकर संतोष मुंडा की गोली मारकर हत्या की गई थी। पूछताछ के बाद तीनों आरोपियों को गुरुवार को जेल भेज दिया गया। यह जानकारी बसिया सर्किल के एसडीपीओ विकास आनंद लगुरी ने दी।
गिरफ्तार आरोपियों में दीपक मुंडा उर्फ तिर्की, गोलू गोप उर्फ टिलू और चुलु मुंडा शामिल है। एसडीपीओ ने कहा कि संतोष मुंडा की हत्या की जांच के दौरान तीनों आरोपियों का नाम सामने आ गया था। मगर ये तीनों रांची से पटना भागने की फिराक में थे। पर पुलिस टीम के लोग रांची पहुंचकर चार दिनों से लगातार उन पर नजर बनाए हुए थी। बुधवार को तीनों आरोपी जैसे ही पंडरा से सुखदेवनगर पहुंचे तभी टीम ने उन्हें घेर कर पकड़ लिया।
एसडीपीओ ने बताया कि संतोष द्वारा जिस स्थान पर पेट्रोल पंप बनाया जा रहा था, उस जमीन के अलावा एक ढाबा की जमीन पर तीनों आरोपियों के साथ उसका विवाद था। साथ ही पूर्व में आरोपी दीपक के पिता मंगल मुंडा की हत्या, आरोपी चुलु मुंडा के दो मामा अकलू मुंडा व अकालु मुंडा की हत्या किए जाने के प्रतिशोध भी था। इसी कारण से संतोष की हत्या की गई।
एसडीपीओ ने कहा कि तीनों आरोपी ने संतोष की हत्या करने के इरादे से घटना से तीन दिन पूर्व 27 अप्रैल को भी उसकी रेकी की थी। साथ ही उसे मारने का प्रयास किया था। मगर इसमें वे सफल नहीं हो सके थे। इसके बाद फिर से उसकी रेकी में लगे हुए थे। तभी 30 अप्रैल को मौका मिलते ही तीनों ने उसकी हत्या कर दी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn